Gamalt og rótgróið fyrirtæki sem flestir Reykvíkingar þekkja skellti í lás í vikunni . Björnsbakarí lokaði dyrum sínum við Fálkagötu 18 í Vesturbæ Reykjavíkur eftir áratuga rekstur . Þriðja útibúið sem fyrirtækið lokar á undanförnum tveimur árum . Breyttar neysluvenjur og aukin samkeppni voru ástæður þess að reksturinn gekk ekki upp , að sögn eigenda fyrirtækisins . Kannski spila vinsældir samfélagsmiðla eins og Instagram rullu . Eins dapurlega og það kann að hljóma þá þurfa fyrirtæki að takast á við þann raunveruleika að hið gamalgróna er ekki endilega komið til að vera . En hver er munurinn á rekstri þessara fyrirtækja ? Annað er gamalt , hitt er nýtt . Bæði bjóða upp á súrdeigsbrauð og kanilsnúða , á meðan aðeins annað þeirra nýtir sér stafræna markaðssetningu og samfélagsmiðla . Þó ekki sé hægt að fullyrða um að samfélagsmiðlar hafi gert út af við Björnsbakarí þá má velta fyrir sér breyttu umhverfinu . Neytendur verða stöðugt kröfuharðari og fara fram á meira úrval , meiri gæði – og síðast en ekki síst myndræna framsetningu sem samræmist svokallaðri glansmynd sem margir viðhafa á netinu . Samhliða þessu þarf þjónustan að vera hágæða og vöruverð lágt . Hugsanlega verða þessar kröfur fyrirtækjum ofviða . Það liggur fyrir að fyrirtæki sem ekki fylgja stefnum og straumum hvers tíma eiga erfitt uppdráttar , ólíkt því sem tíðkaðist áður fyrr , þegar orðsporið eitt og sér dreif þau áfram og flutti fjöll . Núna hins vegar þurfum við að takast á við þá staðreynd að rykmoppur , matarolíur og maskarar rjúka út sem aldrei fyrr með tilkomu áhrifavalda á Instagram . Ásókn í veraldleg gæði eykst stöðugt og almenningur virðist nánast varnarlaus gagnvart taumlausum auglýsingunum sem sækja að úr öllum áttum . Tækifærin í breyttu samfélagi eru endalaus . Grípum þau og nýtum til jákvæðra verka .